KLASA: 034-05/24-01/170

URBROJ: 711-02-02/05-2024-04

Zagreb, 19. prosinca 2024.

**LOBEL KRPINA**

**član Uprave trgovačkog društva**

**Iskorak novi poduzetnički centar d.o.o.**

**Predmet: mišljenje na zahtjev obveznika Lobela Krpine**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je dana 9. prosinac 2024. zaprimilo zahtjev za davanjem mišljenja koje je podnio obveznik Lobel Krpina, član Uprave trgovačkog društva Iskorak novi poduzetnički centar d.o.o.

U podnesenom zahtjevu obveznik je zatražio mišljenje može li se kao fizička osoba prijaviti na javni natječaj Grada Biograda na Moru.

Povjerenstvo je od obveznika dopisom od 11. prosinca 2024. KLASA: 034-05/24-01/170, URBROJ: 711-02-02/05-2024-02, zatražilo dopunu zahtjeva za davanjem mišljenja specificiranjem što je predmet javnog natječaja, tko ga provodi i sklapa li se kakav ugovor i tko ga sklapa.

Obveznik je na spomenuto traženje odgovorio porukom e-pošte od 11. prosinca 2024. navodeći da se radi o javnom natječaju radi prodaje nekretnina u Gradu Biogradu na Moru. Obveznik je dostavio poveznicu na navedeni natječaj iz kojeg proizlazi da je javni natječaj raspisao gradonačelnik Grada Biograda na Moru u skladu s Odlukom Gradskog vijeća Grada Biograda na Moru o raspisivanju i provođenju javnog natječaja radi prodaje nekretnina kat. čest. br. 2273/1, 2273/9, i 3020/223, sve k.o. Biograd na Moru, od 17. listopada 2024. Iz predmetnog javnog natječaja također proizlazi da su nekretnine iz javnog natječaja u vlasništvu Grada Biograda na Moru i predstavljaju neizgrađeno zemljište pri čemu je početna kupoprodajna cijena po m² nekretnina utvrđena prema procjeni ovlaštenog sudskog vještaka. Istim javnim natječajem je utvrđeno da pravo sudjelovanja u javnom natječaju imaju sve fizičke osobe državljani Republike Hrvatske, te sve pravne osobe koje imaju registrirano sjedište u Republici Hrvatskoj kao i da u ponudi sudionici prilažu potvrde o nepostojanju duga prema trgovačkim društvima kojih je Grad Biograd na Moru osnivač/suosnivač (među ostalim i trgovačkog društva Iskorak novi poduzetnički centar d.o.o.). Nadalje, javnim natječajem je utvrđeno da će otvaranje pristiglih pisanih ponuda obaviti povjerenstvo koje imenuje gradonačelnik Grada Biograda na Moru te da Odluku o izboru najpovoljnijeg ponuditelja donosi Gradsko vijeće Grada Biograda na Moru kao i da se po provedenom postupku sklapa kupoprodajni ugovor. Navedeni javni natječaj objavljen je na mrežnim stranicama Grada Biograda na Moru u rubrici “Natječaji i javni pozivi”.

Povodom navedenog zahtjeva obveznika, Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 67. sjednici održanoj 19. prosinca 2024. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe, a imajući u vidu da obveznik ne sudjeluje u provedbi javnog natječaja radi prodaje nekretnina u Gradu Biogradu na Moru, niti isti provodi trgovačko društvo Iskorak novi poduzetnički centar d.o.o. u kojem obveznik obnaša dužnost člana Uprave, kako obveznik ima pravo prijaviti se na spomenuti javni natječaj kao i svaka druga fizička osoba u Republici Hrvatskoj koja zadovoljava propisane uvjete za prijavu na isti.

U odnosu na odredbu predmetnog javnog natječaja prema kojoj sudionici prilažu potvrde o nepostojanju duga prema trgovačkim društvima kojih je Grad Biograd na Moru osnivač/suosnivač, među ostalim i trgovačkog društva Iskorak novi poduzetnički centar d.o.o., Povjerenstvo napominje da je obveznik Lobel Krpina, koji u istom trgovačkom društvu obnaša dužnost člana Uprave, dužan sukladno članku 9. stavku 2. ZSSI-a prilikom ishođenja navedene potvrde izuzeti se od poduzimanja bilo koje radnje u tom postupku te za to ovlastiti drugu osobu koju će kao i sve druge osobe koje su ovlaštene poduzimati radnje u istom postupku obavijestiti o predmetnoj okolnosti, a kako bi sačuvao vlastitu vjerodostojnost i dostojanstvo povjerene mu dužnosti te povjerenje građana.

Povjerenstvo napoljetku ističe kako je obveznik dužan u imovinskoj kartici prijaviti nekretninu koju bi eventualno stekao po provedenom javnom natječaju.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Lobel Krpina, elektroničkom poštom
2. Objava na internetskoj stranici Povjerenstva
3. Pismohrana